tartuNLP/wikipedia-smugri-20251201 huggingface dataset:
Midlandin piirikunta (Michigan)

Midlandin piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 83 494 vuonna 2020. Piirikunnan hallintokeskus on Midlandin kaupunki, joka on myös Midlandin piirikunnan suurin kunta. Piirikunta on perustettu vuonna 1831.
Väestö.
Vuonna 2020 Midlandin piirikunnan 83 494 asukkaasta valkoisia oli 93,8 %, aasialaisia 2,4 %, mustia 1,5 % ja alkuperäisasukkaita 0,6 %. Vuonna 2019 4,4 % asukkaista puhui kotonaan jotain muuta kieltä kuin englantia ja 4,0 % asukkaista oli syntynyt ulkomailla.
Pultavan piiri

Pultavan piiri () on hallinnollinen piiri Ukrainan eteläosassa Pultavan alueella. Piiri on perustettu alkujaan vuonna 1925. Nykyään – heinäkuun 2020 aluelaajennusten jälkeen – Pultavan piiri rajoittuu lounaassa Krementšukin piiriin, luoteessa Myrhorodin piiriin, pohjoisessa Sumyn alueeseen (Sumyn ja Oh’tyrkan piirit), idässä Harkovan alueeseen (Krasnohradin ja Bohoduh’ivin piirit) sekä ja kaakossa Dnipropetrovskin alueeseen (Novomoskovskin ja Dnipron piirit). Piirin hallinnollinen keskus on Pultavan kaupunki (283 402 as., 2021).
Pultavan piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Pultavan alueen piirien lukumäärän neljään. Laajentuneen Pultavan piirin pinta-alaksi tuli 10 858,6 neliökilometriä. 
Ukrainan tilastokeskus arvioi Pultavan piirin väkiluvuksi 589 922 (1.1.2021). Kaupunkilaisiksi luokiteltiin 63,8 prosenttia piirin asukkaista (376 115 as.), eli viiden kaupungin (Karlivka 14 172 as., Kobeljaky 9 627 as., Pultava, Rešetylivka 9 123 as., ja Zinkiv 9 328 as.) ja kahdeksan kaupunkityyppisen taajaman väestö. Piirin laajenemisen (7/2020) seurauksena uusi piiri on moninkertaisesti aiempaa samannimistä, Pultavaa ympäröinyttä maaseutupiiriä väkirikkaampi (2017 väestöarvio oli 66 860 as.).
Heikki Slåen

Heikki Slåen (s. 1985) on suomalainen ohjaaja, näyttelijä, kuvaaja ja malli.
Näyttelijänä Slåen on työskennellyt muun muassa televisiosarjassa "Rantabaari", jossa hän esitti Sauli Jokelaista kahden tuotantokauden ajan. Hän on vieraillut myös useassa muussa televisiosarjassa.
Slåen on ohjannut Ylioppilaskunnan Laulajien ”Pohjois-Karjala” -musiikkivideon. Hän on ohjannut myös Ylen Uuden Musiikin Kilpailun vuosien 2021, 2022 ja 2023 kilpailijoiden lyriikkavideot (musiikkivideot). Slåen on työskennellyt myös muissa rooleissa elokuva- ja televisioalalla, muun muassa kuvaajana, kamera-assistenttina ja kameraoperaattorina.
Suttons Bay Township

Suttons Bay Township on kunta ("township") Michiganin osavaltiossa, Yhdysvalloissa. Sen väkiluku oli arvion mukaan 2 991 vuonna 2020. Kunta toimii Leelanaun piirikunnan hallintokeskuksena. Suttons Bayn kylä sijaitsee Suttons Bay Townshipissä.
Väestö.
Arvion mukaan Suttons Bay Townshipin asukkaista valkoisia on 65,7 %, hispaanoja 10,9 %, mustia 1,6 % ja aasialaisia 1,3 %.
Myrhorodin piiri

Myrhorodin piiri () on hallinnollinen piiri Ukrainan eteläosassa Pultavan alueella. Piiri on perustettu alkujaan vuonna 1923. Nykyään – heinäkuun 2020 aluelaajennusten jälkeen – Myrhorodin piiri rajoittuu kaakossa Pultavan piiriin, etelässä Krementšukin piiriin, lännessä Lubnyn piiriin, luoteessa Tšernihivin alueeseen ja pohjoisessa Sumyn alueeseen. Piirin hallinnollinen keskus on Myrhorodin kaupunki (38 447 as., 2021).
Myrhorodin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Pultavan alueen piirien lukumäärän neljään. Laajentuneen Myrhorodin piirin pinta-alaksi tuli 6 295,5 neliökilometriä.
Ukrainan tilastokeskus arvioi Myrhorodin piirin väkiluvuksi 201 728 (1.1.2021). Piiri on väestöltään lievästi maaseutuvoittoinen. Kaupunkilaisiksi luokiteltiin prosenttia piirin asukkaista (97 408 as.), eli neljän kaupungin (Hadjatš 23 172 as., Zavodske 7 832 as., Loh’vytsja 11 119 as. ja Myrhorod 38 447 as.) sekä viiden kaupunkityyppisen taajaman väestö. Piirin laajenemisen (7/2020) seurauksena uusi piiri on aiempaa samannimistä piiriä väkirikkaampi (2017 väestöarvio oli 31 442 as.).
Kalambon vesiputous

Kalambon vesiputous on Kalambo-joessa oleva vesiputous Tansanian ja Sambian rajalla vähän ennen kuin Kalambo-joki laskee Tanganjikajärveen. Kalambon vesiputousta kutsutaan Afrikan toiseksi korkeimmaksi vapaasti putoavaksi vesiputoukseksi. Vesiputouksessa on vain yksi putous, jonka korkeus on 221 metriä. Veden virtaama on suurimmillaan touko–kesäkuussa, mutta virtaaman suuruus riippuu siitä, paljonko tammi–huhtikuussa olleena sadekautena seudulle on satanut vettä. Touko–kesäkuun jälkeen vuoden edetessä veden virtaama pienenee ja loka–marraskuussa putous ei välttämättä ole kovin näyttävä.
Kalambon vesiputouksen ympäristö on myös arkeologisesti merkittävää seutua ja vesiputouksen yläpuolelta aivan joen varresta on löydetty kivikauden sekä varhaisen rautakauden esineitä ja jäänteitä. Vanhimmat työkalut ja jäänteet saattavat olla jopa yli 300000 vuotta vanhoja. Alueelta on myös havaittu merkkejä varhaisesta tulen käytöstä ja toistaiseksi löydetyt merkit ovat varhaisimmat merkit tulen käytöstä Saharan eteläpuoleisessa Afrikassa.
Siemens (suku)

Siemens on saksalainen suurtehtailijasuku. Se polveutuu maanviljelijä Ferdinand Siemensistä. Suvun jäseniin kuuluvat veljekset:
Gammalsvenska

Gammalsvenska on ukrainalaisessa Gammalsvenskbyn kylässä puhuttava ruotsin kielen murre. 
Ruotsin kieli saapui Ukrainaan 1780-luvulla, kun Katariina Suuri pakkosiirsi noin tuhat ruotsinkielistä henkilöä Hiidenmaalta (), nykyisestä Virosta, Ukrainaan. Perille asti selvisi noin puolet ja nämä pitivät kiinni ruotsin kielestä sekä luterilaisesta uskostaan. Murre on levinnyt Ukrainan ulkopuolelle 1920-luvulla, kun Ukrainasta paettiin nälänhätää. Gammalsvenskan puhujat pakenivat suurimmaksi osaksi joko Ruotsiin tai Kanadaan.
Vuonna 2014 murteella arvioitiin olevan vain 10 puhujaa.
Esimerkkejä sanastosta:
Dnipron piiri

Dnipron piiri (; ennen vuotta 2016 Dnipropetrovskyi raion) on aluehallinnollinen piiri Ukrainan Dnipropetrovskin alueella. Piiri on perustettu vuonna 1965 ja sitä laajennettiin huomattavasti alueliitoksilla heinäkuussa 2020. Piiri rajoittuu idässä Novomoskovskin ja Synelnykoven piireihin, etelässä Zaporižžjan alueeseen (Zaporižžjan piiri) ja Nikopolin piiriin, lännessä Kryvyi Rihin ja Kamjansken piireihin sekä pohjoisessa Pultavan alueen Pultavan piiriin. Piirin hallinnollinen keskus on Dnipro (980 948 as., 2021).
Dnipron piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Dnipropetrovskin alueen piirien lukumäärän seitsemään. Tällöin laajennetun Dnipron piirin uudeksi pinta-alaksi tuli 5 605,6 neliökilometriä. 
Ukrainan tilastokeskus arvioi Dnipron piirin väkiluvuksi 1 159 302 (1.1.2021). Kaupunkilaisiksi luokiteltiin prosenttia piirin asukkaista (1 050 870 as.), mikä muodostui kahden kaupungin (Dnipro ja Pidhorodne) sekä yhdeksän kaupunkityyppisen taajaman väestöstä.
Ennen vuoden 2020 alueuudistusta, Dnipron piiri kattoi huomattavasti suppeamman pinta-alan ja piirissä asui vähemmän väkeä (2017 arvio 84 464 as.).
Qalyub

Qalyub () on kaupunki Egyptin Qalyubiyyan maakunnassa Kairon pohjoispuolella. Kaupunki oli 1800-luvun loppupuoliskolle saakka Qalyubiyyan hallinnollinen keskus.
Maantiede.
Qalyub sijaitsee Egyptin al-Qalyubiyyan maakunnassa Ala-Egyptin alueella noin 15 kilometriä Kairosta pohjoiseen Niilin itäpuolella. Se on oman piirikuntansa ("markaz") hallinnollinen keskus.
Qalyubin kautta kulkee rautatie Kairosta Aleksandriaan. Kaupungin varsinainen keskusta on noin kilometrin rautatieaseman länsipuolella. Rautatien haara kulkee kohti Zagazigia. Kaupungista on yhteys myös Kairon ja Aleksandrian väliselle moottoritielle. Kaupungissa on kuusi moskeijaa. Kaupungin niin sanottu suurmoskeija Džami al-Zaynabi on peräisin 1100-luvulta.
Historia.
Kaupungin nykyinen nimi Qalyub on johdettu kreikankielisestä nimestä "Kalliope" ("Καλλιοπε"). Muutaman kilometrin päässä kaakossa sijaitsee muinainen Heliopolis. Muinaisen kaupungin raunioita käytettiin ilmeisesti Qalyubin kaupungin rakennusten rakennusmateriaalina. Johannes Nikiulainen mainitsee paikan kirjoittamassaan kronikassa Egyptin muslimivalloituksen yhteydessä. Johanneksen mukaan Amr Ibn al-As ylitti paikalla olleen kanavan rakennuttamalla sillan ja sai näin vallattua alueen muut kaupungit.
Kaupunki kärsi huomattavasti Egyptin mamelukkien kausilla esimerkiksi verotuksen ja ryöstelyjen kautta. Koska Qalyub sijaitsi lähellä pääkaupunkia, siihen vaikuttivat usein myös maan sisäiset levottomuudet. 1400-luvun alussa sen kuvailtiin olevan osittain raunioina. Toisaalta se oli kauttakulkupaikka esimerkiksi Kairoon matkustaville lähetystöille. Sen kautta saapui esimerkiksi osmanien lähettiläitä. Arabit hävittivät kaupunkia Egyptin viimeisen itsenäisen mamelukkisulttaanin Tumanbein ja osmanisulttaani Selim I:n sodan aikana.
Kaupungin myöhempään kehitykseen vaikuttivat etenkin al-Šawarabi-suvun jäsenet. Suku sai lähiseudulta huomattavia maaomaisuuksia ja sen jäsenet rakennuttivat esimerkiksi moskeijan ja seraljin kaupunkiin. He myös hoitivat al-Qalyubiyyan maakunnan kuvernöörien ("šhaik al-arab") virkaa. Muhammad Ali rakennutti Qalyubiin puuvillatehtaan, sekä armeijan tukikohdan. Qalyub oli Qalyubiyyan hallinnollinen keskus vuoteen 1871 saakka, jolloin khediivi Ismail siirrätytti keskuksen nykyiseen Banhaan. Vuonna 2006 51 henkilöä kuoli Qalyubissa junien yhteentörmäyksessä.
Väestö.
Qalyubin asukasluku oli vuonna 2006 yhteensä 107 303. Sen asukkaat ovat pääasiassa muslimeja.
Minuf

Minuf tai Manuf () on kaupunki Egyptin Minufiyyan maakunnassa. Se oli maakunnan hallinnollinen keskus 1800-luvun alkupuoliskolle saakka, jolloin keskus siirtyi nykyiseen Šibin al-Kumin kaupunkiin.
Maantiede.
Minuf sijaitsee Egyptin Minufiyyan maakunnassa Ala-Egypti alueella. Se on oman piirikuntansa ("markaz") hallinnollinen keskus.
Historia.
Minufin koptinkielinen nimi on "Panouf Ris" ja kreikankielinen Onohfis ("Ονοὕφις"). Bysantin valtakunnan kaudella paikka oli hiippakunnan keskus.
Arabien valloitettua Egyptin paikkakunnasta tuli piirikunnan ("kura") hallinnollinen keskus. Fatimidien valtakaudella kirjoittaneen Ibn Hawkalin mukaan Minufissa oli veronkantajan ("amil") ja tuomarin ("kadi") toimipaikka. Fatimidit uudistivat alueen hallintoa ja entisistä "kura"-alueista tuli osa suurempia maakuntia ("amal"). Niistä "al-Minufiyya" käsitti Niilin suiston eteläosat.
Minuf oli maakunnan hallinnollinen keskus aoma 1800-luvulle saakka. Muhammad Alin kaudella vuonna 1826 maakunnan hallinnollinen keskus siirrettiin kuitenkin suurempaan Šibin al-Kumin kaupunkiin.
Lauri Lehtinen (frisbeegolfaaja)

Lauri Lehtinen (s. 2002 Jyväskylä) on suomalainen frisbeegolfin ammattilainen. Vuoden 2019 alussa Lehtinen solmi kiekkovalmistaja Discraftin kanssa kauden loppuun kestävän sponsorisopimuksen. Seuraavana vuonna Lehtinen siirtyi Latitude 64:n riveihin. Lehtinen on pelannut frisbeegolfia vuodesta 2015.
Lehtinen sijoittui vuoden 2023 maailmanmestaruuskilpailuissa sijalle 13.
Saavutukset.
Lähde: PDGA
Tall al-Kabir

Tall al-Kabir () on kaupunki Egyptissä. Tall al-Kabir on tunnettu esimerkiksi brittejä vastaan Urabi-kapinan aikana vuonna 1882 käydystä Tall al-Kabirin taistelusta.
Maantiede.
Tall al-Kabir sijaitsee Egyptissä Niilin suiston alueella Wadi Tumilatin varrella noin 50 kilometriä Ismailian kaupungista länteen.
Historia.
Tall al-Kabir on alueella, jolla on ollut pitkään strategista merkitystä. Lähialueella on useita Egyptin Ptolemaiosten hallitsijasuvun kautisia rauniokumpuja ja kaupunkien jäänteitä.
Aikaisemmasta asutuksesta huolimatta Tall al-Kabirin seutu jäi keskiajalla ilman vakinaista asutusta. Sitä alkoi muodostua uudelleen vasta 1800-luvulla, jolloin seutua alettiin viljellä. Alueella liikkuneita paimentolaisia asettui seudun vanhojen linnoitusten tuntumaan, jolloin paikak sai myös nykyisen nimensä Tall al-Kabir. Nykyinen asuttu paikka on oikeastaan viiden alkuperäisen kylän yhteenmuodostuma. Paikkakunta kasvoi entisestään Suezin kanavan rakentamisen yhteydessä. Sen läpi tehtiin Ismailian kanava, jolla ohjattiin vettä Suezin kanavan uusille kaupunkialueille. Samalla vettä saatiin Tall al-Kabirin viljelmille.
Tall al-Kabir tuli tunnetuksi Egyptin niin sanotun Urabi-kapinan aikana 14. syyskuuta 1882 käydyn Tall al-Kabirin taistelun myötä. Egyptiin hyökänneet brittijoukot ottivat taistelussa perusteellisen voiton Ahmad Urabin johtamista egyptiläisistä. Paikkakunta oli jälleen tapahtumien keskipisteessä tammikuussa 1952, kun brittejä vastustaneet sissit iskivät brittiläiseen varuskuntaan Tall al-Kabirissa. Brittien vastareaktio johti Mustan lauantain mellakoihin Kairossa ja heinäkuussa Egyptin kuningas kukistui verettömässä vallankaappauksessa.
Niiniveden seurakunta

Niiniveden seurakunta on seurakunta Pohjois-Savossa, Vesannon ja Tervon kunnissa. Seurakunta kuuluu Kuopion hiippakunnassa Rautalammin rovastikuntaan. Vt. kirkkoherrana toimii Oiva Malinen.
Vesannon ja Tervon alue kuuluu Pohjois-Savon leimallisesti herännäishenkiseen herätysliikealueeseen. Liikkellä on kuitenkin muun Kuopion länsipuolen tavoin vain vähän erityistä kannatusta alueella.
Mykänmäen seisake

Mykänmäen seisake () on lakkautettu rautatieliikennepaikka Pieksämäellä rataosalla . Se perustettiin lähes asumattomalle alueelle 1. toukokuuta 1933. Seisake muutettiin miehitetyksi 1963, mutta miehitys lopetettiin jo 1. joulukuuta 1967. Henkilöliikenne lakkautettiin 26. toukokuuta 1974 ja koko liikennepaikka lakkautettiin 1. kesäkuuta 1975. Mykänmäen laiturirakennus on purettu.
Kawambwa

Kawambwa on kylä Sambiassa Luapulan maakunnassa. Kawambwa sijaitsee Luapula-joen laakson ympärillä olevan ylänkötasangon reunamilla.
Muutaman kilometrin päässä Kawambwan kylästä sijaitsee Sambian suurin teepensasplantaasi ja vuonna 1998 YK perusti Kawambwan lähelle pakolaisleirin. Kawambwan lähellä sijaitsee myös kaksi näyttävää vesiputousta; Lumangwen putoukset sijaitsevat Kalungwishi-joella noin 50 km Kawambwasta koilliseen ja Ntumbachushin putoukset Ngona-joella 16 km Kawambwasta länteen.
Myh’ailo Romantšuk

Myh’ailo Myh’ailovytš Romantšuk (, s. 7. elokuuta 1996 Rivne, Ukraina) on ukrainalainen vapaauinnin olympiamitalisti sekä ja maailman- ja Euroopan-mestari.
Romantšuk saavutti nuorten EM-kilpailuissa 2014 kultaa 800 ja hopeaa 1 500 metrin vapaauinnissa. Saman vuoden nuorten olympialaisissa hän sai kultaa 400 ja hopeaa 800 metrillä. Kazanin MM-kilpailuissa 2015 hän oli 1 500 metrillä seitsemäs. Lontoon EM-kilpalluissa 2016 hän saavutti 800 ja 1 500 metrillä pronssia. Rio de Janeiron olympialaisissa hän sijoittui 1 500 metrillä 15:nneksi.
Romantšuk saavutti 2017 Budapestin MM-kilpailuissa hopeaa 1 500 metrin vapaauinnissa ajalla 14.37,14. Taipein universiadeissa hän voitti 400 metrin vapaauinnin sekä oli toinen 800 ja 1 500 metrillä. Vuoden lopuksi hän voitti 1 500 metrin lyhyen radan Euroopan-mestaruuden Kööpenhaminassa ajalla 14.14,59.
Romantšuk saavutti Glasgow'n EM-kilpailuissa 2018 kultaa 400 metrin vapaauinnissa ajalla 3.45,18 ja 800 metrillä ajalla 7.42,96 sekä hopeaa 1 500 metrillä. Hän voitti lyhyen radan maailmanmestaruuden 1 500 metrillä Hangzhoussa 2018 kisaennätyksellä 14.09,14. Gwangjun MM-kilpailuissa 2019 hän saavutti hopeaa 1 500 metrillä ajalla 14.37,63 ja oli 800 metrillä kahdeksas.
Romantšuk voitti Budapestissa 2021 Euroopan-mestaruuden 800 metrin vapaauinnissa ajalla 7.42,61 ja 1 500 metrillä ajalla 14.39,89. Tokion olympialaisissa hän saavutti 1 500 metrillä hopeaa ajalla 14.40,66 ja 800 metrillä pronssia ajalla 7.42,33. Saman vuoden Abu Dhabin lyhyen radan MM-kilpailuissa hän oli 1 500 metrin vapaauinnissa kolmas.
Romantšuk saavutti Budapestin MM-kilpailuissa 2022 pronssia 800 metrin vapaauinnissa ja viiden kilometrin avovesiuinnissa. Lisäksi hän oli viides 1 500 metrin vapaauinnissa ja kuudes kymmenen kilometrin avovesiuinnissa. Saman vuoden Rooman EM-kilpailuissa hän voitti kultaa 1 500 metrin vapaauinnissa ajalla 14.36,10 ja oli neljäs 800 metrin vapaauinnissa. Fukuokan MM-kilpailuissa 2023 hän sijoittui 800 metrillä kuudenneksi ja 1 500 metrillä seitsemänneksi. Samam vuoden Otopenin lyhyen radan EM-kilpailuissa hän saavutti pronssia 800 ja 1 500 metrin vapaauinneissa.
Romantšuk sijoittui 2024 Dohan MM-kilpailuissa 1 500 metrillä viidenneksi ja 800 metrillä kahdeksanneksi. Saman vuoden Belgradin EM-kilpailuissa hän saavutti 800 metrillä kultaa ajalla 7.46,20 ja 1 500 metrillä hopeaa ajalla 15.00,99. Pariisin olympialaisissa hän karsiutui 800 ja 1 500 metrin alkuerissä.
Henkilökohtaiset ennätykset.
Lähteet: FINA, Swinrankings
Tappotanssi

Tappotanssi on Matti Remeksen kirjoittama dekkari joka ilmestyi vuonna 2003. Kirjan tapahtumat sijoittuvat Hankoon. Sen päähenkilö on Ruben Waara, joka saapuu Hankoon Pensionaatti Heleniin majoittuneen tyttärensä luo, minkä jälkeen rannalta löytyy miehen ruumis.
Oleksandr Konyskyi

Oleksandr Jakovytš Konyskyi (; 1836–1900) oli ukrainalainen kirjailija. Venäjän säädettyä ukrainan kielen käyttöä rajoittavat asetukset 1860-1870-luvulla Ukrainan kirjallisuudessa tapahtui pysähdys, ja hänet ja muita kirjailijoita karkotettiin Ukrainasta. Kulttuurin keskus siirtyi Galitsiaan, ja hän oli perustamassa Ševtšenkon tieteellistä seuraa (), joka nykyisin noudattaa eurooppalaisten tiedeakatemioiden mallia.
Konyskyi oli salaisen Poltava Hromadan johtava jäsen, järjesti sunnuntaikouluja ja laati niitä varten oppikirjoja. Hän oli käynnistämässä Pultavan kirjallisuusseuraa. Hänet vangittiin ja karkotettiin Pohjois-Venäjälle Vologdaan 1863, kun ukrainan kieltä pyrittiin tukahduttamaan. Hän muutti myöhemmin ulkomaille. Vuodesta 1872 kuolemaansa asti hän asui Kiovassa.
Al-Qantara (Egypti)

Al-Qantara () on kaupunki Egyptissä Suezin kanavan varrella.
Maantiede.
Al-Qantara sijaitsee Egyptissä Suezin kanavan varrella. Kaupunki on suurin piirtein Port Saidin ja Ismailian kaupunkien keskivälissä. Kanavan yli kulkee al-Qantarassa nykyisin vuonna 2001 valmistunut Suezin kanavan silta joka muodostaa yhteyden Afrikan ja Aasian välille 
Historia.
Nykyinen al-Qantara sijaitsee lähellä Tell Aby Sefen rauniokumpua. Kumpu on puolestaan yhdistetty muinaisen Egyptin aikaiseen "Zarun" ("Ṭꜣrw") kaupunkiin. Bysantin valtakunnan aikaisissa lähteissä kaupunki tunnettiin nimellä Sele tai Sile.
Keskiajalta lähtien paikkaa alettiin kutsua nimellä "al-Akula". Vielä myöhemmin paikasta alettiin käyttää sen nykyistä nimeä "al-Qantara", joka tarkoittaa siltaa. Nimi viittasi ilmeisesti paikalla keskiajalta lähtien sijainneeseen siltaan. Maantieteilijä Ibn Allah al-Umari mainitsee sillan nimeltä "Kantarat al-Džisr" teoksessaan vuodelta 1340. Al-Akula oli tuolloin pysähdyspaikka vanhalla karavaanireitillä. Karavaaneja kulki Egyptin ja Syyrian välillä.
Nykyaikainen asuttu paikkakunta muodostui Suezin kanavan rakennuttamisen yhteydessä 1800-luvulla. Paikan läpi rakennettiin myös Port Saidin ja Suezin välinen rautatie. Ensimmäisen maailmansodan jälkeen rakennettiin rautatieyhteys kohti Syyriaa. Myöhemmin alkaen Israelin itsenäisyyssodasta vuonna 1948 kaupunki kärsi vahinkoja Egyptin ja Israelin välisissä sodissa.
Samarin piiri

Samarin piiri () on aluehallinnollinen piiri Ukrainan Dnipropetrovskin alueella. Piiri on perustettu alkujaan vuonna 1923. Piiri rajoittuu idässä Pavlohradin piiriin, etelässä Synelnykoven piiriin ja lännessä Dnipron piiriin. Pohjoisessa naapurina ovat Pultavan alue (Pultavan piiri) ja Harkovan alue (Krasnohradin piiri). Piirin hallinnollinen keskus on Samar (70 230 as., 2021).
Samarin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Dnipropetrovskin alueen piirien lukumäärän seitsemään. Tällöin Novomoskovskin piiriä laajennettiin alueliitoksin ja uudeksi pinta-alaksi tuli 3 478,2 neliökilometriä. 
Ukrainan tilastokeskus arvioi Samarin piirin väkiluvuksi 169 275 (1.1.2021). Kaupunkilaisiksi luokiteltiin 62,5 prosenttia piirin asukkaista (105 831 as.), eli kahden kaupungin (Samar 70 230 as., ja Pereštšepyne 9 720 as.) ja viiden kaupunkityyppisen taajaman väestö.
Ennen vuoden 2020 alueuudistusta Samarin piiri kattoi suppeamman alueen. Piirin väkiluku oli myös alempi (2017 väestöarvio oli 73 884 as.).
&lt;br clear=left&gt;
Lihasvoimaharjoittelu

Lihasvoimaharjoittelu on poikkijuovaisen lihaskudoksen tietoista harjoittamista erilaisilla lihaskuntoharjoitteilla. Sen tarkoituksena on saada lihakseen lisää voimaa, voimantuottonopeutta, kestävyyttä tai kokoa.
Lihasvoimaharjoittelu perustuu lihasten ylikuormittamiseen toistuvien ja vastustettujen lihassupistusten avulla. Tämä voidaan tehdä erilaisilla vastuslaitteilla, vapailla painoilla tai kehon omaa painoa hyväksikäyttäen.
Vaikutukset.
Lihasvoimaharjoittelu kehittää lihasten voiman ja koon lisäksi myös lihaskudoksen hermotusta. Se vähentää myös kehon rasvakudoksen määrää.
Koska lihasvoimaharjoittelulla on todettu monia terveyshyötyjä, esimerkiksi liikunnan Käypä hoito -ohjeet suosittelevat lihasvoimaharjoittelua kaikille aikuisille. Kasvattamalla lihasmassaa lihasvoimaharjoittelu muun muassa parantaa elimistön insuliinin vaikutusta ja sokeritasapainoa tyypin 2 diabeteksessä. Sillä on todettu hyödyllisiä vaikutuksia myös aivojen toimintaan ja mielialaan.
Ikääntyneellä henkilöllä lihasvoimaharjoittelu palauttaa iän myötä heikentynyttä lihasvoimaa ja lihaskatoa eli sarkopeniaa, ja auttaa jokapäiväisissä toimissa. Lisäksi lihasvoimaharjoittelu ylläpitää luun lujuutta.
Muotoja.
Lihasvoimaharjoittelu voidaan jakaa eri muotoihin eri tarkastelukulmien kautta.
Harjoitteiden suorittaminen.
Lihaskuntoharjoitteita on useita erilaisia. Liikkeissä suositaan isoja lihasryhmiä, kuten pakaraa ja etureittä, takareittä, yläselkää, rintaa, hartiaa, alaselkää ja vatsaa. Kaikki tehtävät harjoitteet voidaan suorittaa yhdessä harjoituksessa, jolloin puhutaan yksijakoisesta harjoitusohjelmasta. Jos harjoitteet jaetaan useampaan eri harjoitukseen, on kyse monijakoisesta harjoitusohjelmasta. 
Lihasvoimaharjoitteluun kuuluu lämmittelyvaihe, sillä lihasten täytyy olla lämpimät harjoiteltaessa. Sen jälkeen harjoituksia tehdään sarjoissa, jotka muuttuvat raskaammiksi loppua kohti. Lihasvoiman kasvaminen edellyttää kaksi tai kolme harjoituskertaa viikossa 20–60 minuutin jaksoissa.
Harjoituksen lopussa lihaksessa tuntuu maitohapon aiheuttamaa polttelua, joka kertoo harjoittelun tehokkuudesta. Harjoittelua haittaava kipu sen sijaan voi kertoa nivelrikosta tai jänteiden tulehduksesta, joka saattaa vaatia hoitoa tai liikkeen vaihtamista helpompaan.
Lihasten kasvattamiseksi kuntoilijan täytyy myös nauttia riittävä määrä proteiinia.
Ire Works

Ire Works on yhdysvaltalaisen Dillinger Escape Planin kolmas studioalbumi. Albumi julkaistiin Isossa-Britanniassa 5. marraskuuta 2007, Yhdysvalloissa 13. marraskuuta Relapse Recordsin kautta ja Japanissa 28. marraskuuta. Albumi oli yhtyeen viimeinen julkaisu Relapsen kautta. Albumi on Gil Sharonen ensimmäinen ja viimeinen albumi yhtyeen kanssa ja ilman perustajajäsen-rumpali Chris Pennieä. Kitaristi Ben Weinman soittaa kitaraa levyllä yksin Brian Benoitin saaman vamman vuoksi. Albumia on kuvailtu mathcore-, post-hardcore-, - ja metalcore -tyyliseksi, ja se sisältää laajoja vaikutteita mm. elektronisesta musiikista.
"Terrorizer"-lehden haastattelun mukaan tämä on yhtyeen viimeinen albumi Relapse Records -levymerkillä. Albumi menestyi hyvin, sillä se debytoi "Billboard" 200 -listalla 142. sijalla varmistetulla 7000 kopiolla, mutta se korjattiin myöhemmin, kun paljastui, että Relapse unohti jotenkin varmistaa albumin ennakkomyyntiä, mikä teki ensimmäisen viikon kokonaismäärästä noin 11 000 kopiota. Levyllä vierailevat yhtyeen entinen laulaja Dimitri Minakakis (kappaleessa "Fix Your Face") ja Mastodonin Brent Hinds (kappaleessa "Horse Hunter").
Kappaleet.
Japanin-painoksen bonuskappale
"The Perfect Designin" live-versio ilmestyi aiemmin "Plagiarism"-EP:llä.
Kryvyi Rihin piiri

Kryvyi Rihin piiri () on aluehallinnollinen piiri Ukrainan Dnipropetrovskin alueella. Piiri on perustettu alkujaan vuonna 1925; sitä laajennettiin merkittävästi Ukrainan aluehallinnon uudistuksen yhteydessä heinäkuussa 2020. Piiri rajoittuu pohjoisessa Kamjansken piiriin, idässä Dnipron ja Nikopolin piiriin, etelässä Hersonin alueeseen, lännessä Mykolajivin alueeseen (Baštankan piiri) ja luoteessa Kirovohradin alueeseen. Piirin hallinnollinen keskus on Kryvyi Rih (612 750 as., 2021).
Kryvyi Rihin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Dnipropetrovskin alueen piirien lukumäärän seitsemään. Tällöin Kryvyi Rihin piiriä laajennettiin alueliitoksin ja uudeksi pinta-alaksi tuli 5 724,9 neliökilometriä.
Ukrainan tilastokeskus arvioi Kryvyi Rihin piirin väkiluvuksi 755 667 (1.1.2021). Kaupunkilaisiksi luokiteltiin prosenttia piirin asukkaista (660 279 as.), eli kolmen kaupungin (Apostolove, Zelenodolsk ja Kryvyi Rih) sekä neljän kaupunkityyppisen taajaman väestö.
Ennen vuoden 2020 alueuudistusta, Kryvyi Rihin piiri kattoi huomattavasti suppeamman pinta-alan ja piirissä asui vähemmän väkeä.
Justin Catayée

Justin Catayée (30. toukokuuta 1916 Cayenne – 22. kesäkuuta 1962 Deshaies, Guadeloupe) oli ranskalainen poliitikko, joka edusti Ranskan Guayanaa Ranskan kansalliskokouksessa ja perusti alueen politiikkaa hallinneen Guayanan sosialistisen puolueen.
Catayée syntyi Guayanassa martiniquelaisen kirjanpitäjän perheeseen. Perhe muutti vuonna 1928 Martiniquelle, jossa Catayée kävi ala- ja yläkoulun. Hän liittyi Vapaan Ranskan joukkoihin vuonna 1943 ja osallistui toiseen maailmansotaan Tunisiassa, Italiassa ja Ranskassa. Catayée haavoittui vakavasti Belfortin taistelussa ja sai vapautuksen palveluksesta vuonna 1945.
Catayée opiskeli luonnontieteitä Bordeaux’n yliopistossa ja työskenteli opettajana Cayennessa vuodesta 1949. Hän toimi sosialistipuolue SFIO:n Guayanan osaston sihteerinä ja tuli valituksi Cayennen kunnanvaltuustoon vuonna 1953. Catayée erosi SFIO:sta ja perusti johtamansa Guayanan sosialistisen puolueen vuonna 1956. Hänet valittiin Ranskan kansalliskokouksen edustajaksi vuonna 1958. 
Catayée asetti tavoitteekseen Guayanan autonomian ja pyrki yhteistyöhön alueen muiden vasemmistovoimien kanssa. Autonomiaa vaatineiden mielenosoitusten kärjistyessä Catayée lähti Pariisista Cayenneen, mutta sai surmansa lento-onnettomuudessa Pointe-à-Pitren luona. Hänen puolueensa hallitsi Guayanan politiikkaa 1960-luvulta aina 1990-luvun alkuun saakka.
IIHF Development Cup

IIHF Development Cup on Kansainvälisen Jääkiekkoliiton järjestämä turnaus niiden jäsenmaiden kesken, jotka eivät osallistu jääkiekon maailmanmestaruuskilpailuihin.
Turnaus järjestettiin ensimmäisen kerran vuonna 2017 Andorrassa, jolloin turnauksen voitti Marokko. Vuonna 2018 turnaus järjestettiin Fussenissa, Saksassa, jolloin turnauksen voitti Pohjois-Makedonia. Vuosina 2019–2021 turnausta ei järjestetty koronaviruspandemian vuoksi. Vuonna 2022 turnaus järjestettiin jälleen neljän vuoden tauon jälkeen. Turnauksessa oli mukana kolme ensikertalaista. Ne olivat Algeria, Liechtenstein ja Kolumbia. Turnauksen voitti Kolumbia. Turnauksessa Algerian ja Kolumbian välisessä ottelussa tehtiin jääkiekkohistoriaa, kun Etelä-Amerikan ja Afrikan maa kohtasivat toisensa jääkiekossa ensimmäistä kertaa. Kolumbia voitti ottelun maalein 11–1.
Juri Knorozov

Juri Valentinovitš Knorozov (; 19. marraskuuta 1922 Harkova – 31. maaliskuuta 1999 Pietari) oli neuvostoliittolainen kielitieteilijä, epigraafikko ja etnografi, joka tunnetaan työstään mayojen kirjoitusjärjestelmän tulkitsemisessa.
Knorozov syntyi vuonna 1922 ukrainanvenäläiseen perheeseen. Hän pääsi 17-vuotiaana Moskovan yliopistoon, mutta opinnot keskeytyivät toisen maailmansodan takia. Rintamalta palaamisen jälkeen Knorozov jatkoi akateemista uraa mayahieroglyfien rakenteen tulkinnan parissa. Hän vertaili hieroglyfeja esimerkiksi japanin kirjoitusjärjestelmään ja esitti Sovjetskaja etnografija -lehdessä vuonna 1952, että hieroglyfit yhdistäisivät tavu-, ideografista ja foneettista kirjoitusta. Yhdysvaltalainen Eric Thompson kuitenkin vastusti hänen näkemyksiään. Knorozovin tutkimustulokset hyväksyttiinkin kylmän sodan aikaisissa länsimaissa vasta 1970-luvun lopulla.
Knorozov tutki myös Keski- ja Etelä-Aasian kulttuureja, rongorongo -kirjoitusjärjestelmää, egyptiläisiä hieroglyfejä ja Kuriilien saarten muinaisia asuinpaikkoja.
Livingstonin piirikunta (Michigan)

Livingstonin piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 193 866 vuonna 2020. Piirikunnan hallintokeskus on Howellin kaupunki, ja suurin kunta on Hamburg Township. Piirikunta on perustettu vuonna 1833.
Väestö.
Vuonna 2020 Livingstonin piirikunnan 193 866 asukkaasta valkoisia oli 96,4 %, aasialaisia 1,0 %, mustia 0,7 % ja alkuperäisasukkaita 0,5 %. Vuonna 2019 2,9 % asukkaista puhui kotonaan jotain muuta kieltä kuin englantia ja 2,9 % asukkaista oli syntynyt ulkomailla.
Luke Treadaway

Luke Treadaway (s. 1984 Exeter, Devon) on brittiläinen näyttelijä. Hän on näyttelijä Harry Treadawayn identtinen kaksoisveli.
Treadaway on valmistunut London Academy of Music and Dramatic Artista vuonna 2006. Hänellä on ollut filmirooleja muun muassa elokuvissa "Attack the Block", "Katukatti Bob", "Murtumaton" ja "Titaanien taistelu". Hän on esiintynyt myös televisiosarjoissa "Fortitude – ikiroudan kirous", "Ontto kruunu" ja "Singaporen kosketus".
Treadaway voitti vuonna 2013 parhaan miesnäyttelijän Olivier-palkinnon pääroolistaan National Theatren näytelmässä "Yöllisen koiran merkillinen tapaus".
110 (luku)

110 (satakymmenen) on luonnollinen luku, jota edeltää luku 109 ja seuraa luku 111.
Alpine A522

Alpine A522 oli Formula 1 -talli Alpinen käyttämä auto kaudella 2022. Autolla kilpailivat espanjalainen Fernando Alonso ja ranskalainen Esteban Ocon. Auto julkistettiin 21. helmikuuta 2022.
Kaante

Kaante (; suomeksi ”Piikit”) on vuonna 2002 ensi-iltansa saanut intialainen hindinkielinen toimintatrilleri, jonka on ohjannut Sanjay Gupta. Pääosia näyttelevät Amitabh Bachchan, Sanjay Dutt, Sunil Shetty, Lucky Ali, Mahesh Manjrekar ja Kumar Gaurav. Los Angelesiin sijoittuva elokuva seuraa kuutta intialaista miestä, jotka poliisi on pidättänyt ilman todisteita. He tuntevat itsensä väärinkohdelluiksi ja kostonhaluisiksi, ja he yhdistävät voimansa suunnitellakseen pankkiryöstön, joka jättäisi Los Angelesin poliisilaitoksen rahattomaksi. Kun asiat karkaavat käsistä, he alkavat epäillä toistensa identiteettiä, mikä johtaa väkivaltaan ja kaaokseen.
"Kaante" sai vahvasti inspiraatiota Quentin Tarantinon elokuvasta "Reservoir Dogs" (1992) sekä sen inspiraationa toimineesta Ringo Lamin elokuvasta "City on Fire" (1987). Tarantinon mukaan "Kaante" on hänen suosikkinsa monien elokuvien joukosta, jotka ovat saaneet inspiraationsa hänen työstään.
"Kaante" sai ensi-iltansa 20. joulukuuta 2002. Elokuva menestyi lipputuloissa, ja sen lopullinen maailmanlaajuinen tuotto oli 430 miljoonaa rupiaa.
Kovelin piiri

Kovelin piiri () on hallinnollinen piiri Ukrainan luoteisnurkassa Volynian alueella, Valko-Venäjän ja Puolan rajanaapurina. Piiri on perustettu alkujaan vuonna 1940 ja sitä laajennettiin merkittävästi heinäkuussa 2020. Kovelin piirin naapureina ovat lännessä Puola ja pohjoisessa Valko-Venäjän Brestin alue, idässä Kamin-Kašyrskyin piiri sekä etelässä Lutskin ja Volodymyrskyin piirit. Piirin hallinnollinen keskus on Kovel (67 991 as., 2021).
Kovelin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Volynian alueen piirien lukumäärän neljään. Aiempaa laajemman Kovelin piirin pinta-alaksi tuli 7 658,7 neliökilometriä.
Ukrainan tilastokeskus arvioi Kovelin piirin väkiluvuksi 268 082 (1.1.2021). Kaupunkilaisiksi luokiteltiin prosenttia piirin asukkaista (123 112 as.), eli kahden kaupungin (Kovel ja Ljuboml) sekä yhdeksän kaupunkityyppisen taajaman väestö.
Bita Razavi

Bita Razavi (s. 1983 Teheranissa) on Helsingissä ja Mahussa elävä ja työskentelevä nykytaiteilija. Hänen eri puolille maailmaa sijoittuvissa näyttelyissä esitetyissä teoksissaan tarkastellaan sosiaalisia järjestelmiä ja niiden suhdetta poliittisiin rakenteisiin ja eri maiden historiallisiin kansallisiin tapahtumiin. Razavi hyödyntää työssään useita eri tekniikoita kuten videota, valokuvaa, installaatiota, ääntä ja performanssia.
Koulutus.
Bita Ravazilla on musiikin esittämisen BA-tutkinto Teheranin taideyliopiston musiikin laitokselta sekä kuvataiteen maisterin tutkinto Taideyliopiston Kuvataideakatemiasta.
Ura.
Razavin työt ovat olleet esillä ryhmänäyttelyissä muun muassa Teheranin kolmannessa uudessa taidebiennaalissa (2004), Cité internationale des artsissa (2012), Videobrasilissa (2013), Ukrainan kansallistaiteen museossa (National Art Museum of Ukraine) (2016), Fotografisk Centerissä Kööpenhaminassa (2018), Latvian kansallistaiteen museossa (Latvijas Nacionālais mākslas muzejs) (2019) sekä Tallinna Kunstihoonessa (2019). Hänellä on ollut yksityisnäyttelyitä muun muassa Suomen Tukholman-instituutissa (2016), Kogo-galleriassa Tartossa (2019) sekä Oksasenkatu 11:ssa Helsingissä (2019). Razavin töitä on ollut esillä myös ensimmäisessä Trondheimin biennaalissa Norjassa, Suomen valokuvataiteen museossa, viidennessätoista Biennale de la Méditerranée -näyttelyssä Thessalonikissa, Helsingin valokuvabiennaalissa, Designmuseossa Helsingissä, Gothenburg International Biennial for Contemporary Artissa sekä Survival Kit 10.0 -tapahtumassa.
Razavi tunnetaan parhaiten autofiktiivisistä teoksistaan, joissa hänen henkilökohtainen elämänsä sekoittuu hänen työhönsä. Taideyliopiston Kuvataideakatemian opinnäytetyössään ”How to Do Things with Words (A Legal Performance)” (2011) hän meni naimisiin taiteilija Jaakko Karhusen kanssa. Teos oli reaktio oikeistopopulistien uusiin maahanmuutto- ja taidepoliittisiin ehdotuksiin. Projekti päättyi vuonna 2017 julkiseen avioeroseremoniaan Taideyliopiston Kuvataideakatemiassa Razavin saatua pysyvän EU-oleskeluluvan. Vuonna 2020 molemmat teokset liitettiin Kiasman kokoelmiin videoinstallaation ja henkilökohtaisten arvoesineiden muodossa. Teoksessaan ”The Yellow House” (2016) Razavi osti hylätyn talon ja kunnosti siitä kolmen vuoden kuluessa paikan levolle ja vieraanvaraisuudelle. Razavin teos “The Dog Days Will Be Over Soon” (2019) koostui taas perinteisiä valokuvia muistuttavista videopelin maisemakuvista.
Venetsian biennaali.
Razavi valittiin edustamaan Viroa vuonna 2022 59:nnessä Venetsian biennaalissa yhdessä taiteilija Kristina Normanin kanssa. Heidän Rietveldin paviljongissa, Giardinissa esillä olevan näyttelynsä ”Orchidelirium: An Appetite for Abundance” kuratoi Tallinna Kunstihoonen kuraattori Corina Apostol. Projektin inspiraationa toimivat Emilie Rosaly Saalin (1871-1954) teokset, ja sen teemoja ovat kolonialismi ja sen ekologiset vaikutukset.
Tunnustukset.
Vuonna 2017 Razavi sai Oskar Öflundin säätiön tunnustuspalkinnon.
Ukrainan sota

Ukrainan sota voi tarkoittaa seuraavia:
Lutskin piiri

Lutskin piiri () on hallinnollinen piiri Ukrainan luoteisosassa Volynian alueella. Piiri on perustettu alkujaan vuonna 1939 ja sitä laajennettiin merkittävästi heinäkuussa 2020. Lutskin piirin naapureina ovat lännessä Volodymyrskyin piiri, pohjoisessa Kovelin ja Kamin-Kašyrskyin piirit, idässä ja etelässä Rivnen alue (Rivnen ja Dubnon piirit) ja etelässä myös Lvivin alue. Piirin hallinnollinen keskus on Lutsk (217 197 as., 2021).
Lutskin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Volynian alueen piirien lukumäärän neljään. Aiempaa laajemman Lutskin piirin pinta-alaksi tuli 5 249,1 neliökilometriä.
Ukrainan tilastokeskus arvioi Lutskin piirin väkiluvuksi 456 928 (1.1.2021). Kaupunkilaisiksi luokiteltiin prosenttia piirin asukkaista (279 839 as.), eli viiden kaupungin (Berestetško, Horoh’iv, Kivertsi, Lutsk ja Rožyštše) ja kahdeksan kaupunkityyppisen taajaman väestö.
Lozovan piiri

Lozovan piiri () on aluehallinnollinen piiri Ukrainan Harkovan alueella. Piiri on perustettu alkujaan vuonna 1923. Heinäkuussa 2020 piiriä laajennettiin osana Ukrainan aluehallinnon uudistusta. Piiri rajoittuu lännessä Krasnohradin piiriin, pohjoisessa Tšuhujivin piiriin, idässä Izjumin piiriin, kaakossa Donetskin alueeseen (Kramatorskin piiri) ja etelässä Dnipropetrovskin alueeseen (Synelnykoven ja Pavlohradin piirit). Piirin hallinnollinen keskus on Lozovan kaupunki (54 026 as., 2021). 
Lozovan piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Harkovan piirien lukumäärän seitsemään. Tällöin Lozovan piiriä laajennettiin alueliitoksin ja uudeksi pinta-alaksi tuli 4 027,1 neliökilometriä. 
Ukrainan tilastokeskus arvioi Lozovan piirin väkiluvuksi 150 400 (1.1.2021). Kaupunkilaisiksi luokiteltiin 68,7 prosenttia piirin asukkaista (103 272 as.), eli kahden kaupungin (Lozova ja Pervomaiskyi) ja neljän kaupunkityyppisen taajaman väestö. Ennen vuoden 2020 alueuudistusta, aiempi Lozovan piiri kattoi huomattavasti suppeamman pinta-alan ja piirissä asui vähemmän väkeä.
The Game You Play

The Game You Play on suomalaisen Firevision-yhtyeen ensimmäinen albumi. Se julkaistiin 28. helmikuuta 2003.
Mart Niklus

Mart-Olav Niklus (s. 22. syyskuuta 1934 Tartto) on virolainen ornitologi, opettaja ja kansalaisoikeustaistelija Tartosta.
Neuvostovallan vastustaja.
Vuonna 1959 Niklus sai Neuvosto-Virossa 10 vuoden pakkotyötuomion ja sen jälkeen 3 vuoden karkotuksen, koska hän oli ottanut valokuvia, jotka esittivät olemattomia tosiasioita kuten häirintäantenneja, luhistumaisillaan olevia asuntoja ja ruostuvia maatalouskoneita. Niklus oli toimittanut valokuvat läntisille tiedotusvälineille, jotka olivat julkaisseet ne.
Syksyllä vuonna 1976 Tartossa opettajana toiminut Niklus pidätettiin, hänen asuntoonsa tehtiin kotietsintä ja esineitä takavarikoitiin. Nikluksen väitettiin monistaneen kiellettyä kirjallisuutta. Vankilassa Niklus ryhtyi nälkälakkoon ja vapautui. Hänet pidätettiin uudelleen 25.8.1977 kuulusteltavaksi, koska KGB seurasi ryhmiä, jotka valvoivat Helsingin sopimuksen noudattamista. KGB takavarikoi Nikluksen elämäkerran, kameran ja luontokuvauksen Saarenmaalta sekä kuulusteli häntä toistuvasti Tallinnassa ja Tartossa.
Tammikuussa vuonna 1978 virolaisissa lehdissä julkaistiin artikkeli, jossa Nikluksen ja hänen perheensä yksityisiä asioita ruodittiin epäedullisessa valossa. Siinä annettiin ymmärtää Nikluksen aiheuttaneen veljensä itsemurhan. Artikkelin seurauksena Niklus sai tappouhkauksia ja hänen isänsä joutui murhayrityksen kohteeksi. Niklus itse oli Vilnassa kuulusteltavana liettualaista Viktoras Petkusta vastaan järjestetyn oikeudenkäynnin seurauksena, koska hän esiintyi oikeudenkäynnissä todistajana.
Vuonna 1981 Niklus sai uuden 10 vuoden pakkotyötuomion, tällä kertaa ankaran kurin pakkotyöleirillä, sekä 5 vuoden karkotustuomion.
Cavour (Italia)

Cavour () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 5 356 asukasta.
Stoltenbergin II hallitus

Stoltenbergin II hallitus oli Norjan hallitus vuosina 2005–2013. Se oli työväenpuolueesta, sosialistisesta vasemmistopuoleesta ja keskustapuolueesta koostuva enemmistöhallitus. Se tunnetaan myös nimellä punavihreä hallitus siinä mukana olleiden puolueiden tunnusvärien mukaan.
Ministerit.
Pääministeri
Ulkoministeri
Työministeri
Lapsi- ja tasa-arvoministeri
Valtiovarainministeri
Kalastusministeri
Hallinto-, uudistus- ja kirkkoministeri
Puolustusministeri
Terveysministeri
Oikeusministeri
Kunta- ja alueministeri
Kulttuuriministeri
Opetusministeri
Tutkimus- ja korkeakouluministeri
Maatalous- ja ruokaministeri
Ympäristöministeri
Elinkeinoministeri
Öljy- ja energiaministeri
Liikenne- ja viestintäministeri
Kehitysapuministeri
Koordinaatioministeri
Muistikatkoksia

Muistikatkoksia on Oliwia Tonterin ja Jerem Tonterin ohjaama suomalainen dokumenttielokuva vuodelta 2019.
Elokuva on henkilödokumentti sen ohjaajista Oliwia ja Jerem Tonterista, jotka lähtevät Puolaan etsimään juuriaan.
Murtomaa (elokuva)

Murtomaa on Einari Paakkasen ohjaama suomalainen dokumenttielokuva vuodelta 2019.
Elokuva on henkilödokumentti ja kasvutarina Palestiinasta suomeen muuttaneesta kymmenvuotiaasta Farahista.
Sibelius Festival Golfo del Tigullio e Riviera

Sibelius Festival Golfo del Tigullio e Riviera on Italiassa syys-lokakuussa järjestettävä musiikkijuhla, joka on nimetty säveltäjä Jean Sibeliuksen mukaan. Juhla kunnioittaa paitsi Sibeliusta, myös yleisesti pohjoismaista musiikkia.
Sibelius asettui helmikuussa 1901 perheineen Liguriaan Tigullionlahdella sijaitsevaan Rapalloon ja sävelsi siellä toista sinfoniaansa. Hänen oleskelunsa siellä on ollut herätteenä tälle hänen nimeään kantavalle musiikkijuhlalle, jonka italialainen säveltäjä Federico Ermirio on perustanut vuonna 2015. Juhlapaikkoina on kaksi kaupunkia, Chiavari ja Santa Margherita Ligure.
Ohjelmiston pääosa koostuu Sibeliuksen musiikista, mutta ohjelmistossa on ollut muutakin pohjoismaista Sibelius-henkistä musiikkia. Ohjelmassa on myös seminaareja, joiden aiheina on Liguriasta innoituksensa saaneita muiden alojen taiteilijoita.
Juhla oli tauolla koronaviruspandemian vuoksi, mutta syksyllä 2023 se jälleen järjestettiin. Festivaalin taiteellisena johtajana toimii Giulia Ermirio, edesmenneen Federico Ermirion tytär.
Rapallossa toimii Orchestra di Rapallo ”Jean Sibelius”.
Tuopanjärvi

Tuopanjärvi on metsäjärvi Juuan kaakkoisosassa Pohjois-Karjalassa. Sen pinta-ala on 3,1 neliökilometriä. Etäisyys Joensuusta on 49 kilometriä pohjoiseen.
Maantiede.
Tuopanjärven pituus kaakosta luoteeseen on noin 4,7 kilometriä. Järven keskiosa on etelä- ja pohjoisosaa leveämpi. Noin 21 hehtaaria Tuopanjärvestä on vähintään 10 metriä syvä. Syvimmät alueet sijaitsevat järven eteläosassa, järvi madaltuu pohjoista kohden. Tuopanjärveen virtaa Salakkajoki–Peukalojoki idästä, ja ympäristön soilta virtaa useita laskuojia. Tuopanjärven luusua sijaitsee lounaisen rannan Jokiniemen länsipuolella. Siitä alkaa Tuopanjoki, joka virtaa mutkitellen länteen ja laskee Höytiäiseen (87,3 metriä mpy).
Tuopanjärven saariluku on 15. Vain kahden saaren pinta-ala on yli aarin. Järven rannoilla on jonkin verran pientaloja.
Tuopanjärven vesitilavuus on 13 768 000 kuutiometriä. Sen keskimääräinen näkösyvyys oli 2010-luvulla 2,1 metriä ja ekologinen tila oli hyvä.
Tuopanjärvi (04.862.1.001) kuuluu Tuopanjärven alueeseen (04.862), joka on kolmannen jakovaiheen vesistö Vuoksen vesistössä (04). Toinen jakovaihe on Tuopanjoen valuma-alue (04.86) ja ensimmäinen jakovaihe Höytiäisen valuma-alue (04.8). Tuopanjärvi on Tuopanjärven alueen laajin vakavesi. Sen ohella alueeseen kuuluu Rekilampi, Kopralampi, Multalampi ja Salolampi.
Foissy

Foissy on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 28 kilometriä Beaunen kaupungista luoteeseen.
Kunnan alueella oleva linna "Château d'Antigny" on alkujaan rakennettu 1300-luvulla. Linnasta on jäljellä yksi 1500-luvun torni. Linnan viereen on rakennettu 1600- ja 1700-luvuilla asuinlinna, josta on näkymät linnan ranskalaiseen puistoon.
Seppo Parhankangas

Seppo Aarne Juhani Parhankangas (21. huhtikuuta 1938 Helsinki – 21. toukokuuta 2002 Helsinki) oli suomalainen yrittäjä ja yritysjohtaja, joka sai teollisuusneuvoksen arvonimen.
Seppo Parhankankaan puoliso oli Leila Parhankangas. Seppo Parhankangas kävi Perniön yhteiskoulua 1950–1954 ja meni sitten Helsingin teknilliseen oppilaitokseen, josta hän valmistui teknikoksi vuonna 1960. Hän oli silti jo vuodesta 1956 työskennellyt myös asentajana Wihurilla. Työnjohtajana Parhankangas toimi sekä Santasalo-Sohlbergilla että Arsa-yhtiössä, samoin kuin itsenäisenä asentajana. Mouhijärvellä hän oli 1960-luvun puolivälissä sähkökurssin opettajana ja hakeutui sen jälkeen opiskelemaan ammattikoulun opettajaksi.
Opettajan pätevyyden Parhankangas sai 1968, vaikka olikin ollut jo vuodesta 1966 ammattikoulun sähköosaston opettaja Hämeenkyrössä. Opettajana Hämeenkyrössä hän jatkoi vuoteen 1973 asti ja siirtyi sieltä ammattikoulujen opettajaopiston opettajaksi Hämeenlinnaan, aina vuoteen 1980 saakka. Hän oli silti ryhtynyt yrittäjäksi jo kaksi vuotta aiemmin, perustamalla oman toiminimen. Yrityksestä tuli alihankkija, joka valmisti muun muassa autoradiopuhelinten virtalähteitä. Syksyllä 1985 Parhankangas perusti Kyrel Oy:n, joka jatkoi yhteistyötä matkapuhelinvalmistajien, erityisesti Nokian mutta myös esimerkiksi Alcatelin kanssa.
Vuonna 1998 teollisuusneuvoksen arvonimen saanut Parhankangas luopui toimitusjohtajan tehtävästä edellisenä vuonna ja seuraavana vuonna yhtiö myytiin Flextronicsille. Tuolloin Parhankankaalla oli Suomen toiseksi suurimmat pääomatulot ja 120 miljoonan markan nettotuloillaan hän oli rikkaimpia suomalaisia. Jätettyään liike-elämän Parhankangas hankki omistukseensa ja kunnostutti puolisoineen Tampereella sijaitsevan historiallisen Pikkupalatsin.
Frederick C. Bock

Frederick Carl Bock (18. tammikuuta 1918 Greenville, Michigan – 25. elokuuta 2000 Scottsdale, Arizona) oli Yhdysvaltain ilmavoimien majuri, joka oli niin kutsutussa "operaatio Silverplatessa". Operaation tarkoituksena oli ensimmäisen ydinpommituksiin kykenevän lennoston operaatiovalmiuteen saattaminen. Bockin nimikkokoneena oli "Bockscariksi" nimetty Boeing B-29 Superfortress. Ennen tätä oli Bock ollut pommituslentäjänä Himalajan yli lennoilla.
Bock lensi "Great Artistea", joka oli tarkkailukone Nagasakiin kohdistuneessa "Erikoispommihyökkäyksessä nro 16". Hän kuljetti tarkkailijoita, joiden varusteina oli erinäisiä ydinräjähdyksen voimakkuutta mittaavia laitteita. Ydinpommituksia harjoitellessa Bock pommitti kahdesti Fukushimaa. Bockin koneessa mukana ollut: New York Timesin toimittaja William L. Laurence sai tähän lentoon liittyvästä raportistaan Pulitzerin palkinnon. Bock palkittiin Air Medal:illa sekä Distinguished Flying Cross:illa (DFC).
Sodan jälkeen Frederick Bock opiskeli biologiksi Chicagossa. Hän kehitteli esimerkiksi peritoneaalista dialyysiä. Bock menehtyi syöpään kesällä 2000.
Warstein

Warstein on kaupunki Soestin piirikunnassa Nordrhein-Westfalenin osavaltiossa läntisessä Saksassa.
Maantiede.
Warstein sijaitsee suhteellisen metsäisellä ylänkömaalla Westfalenin eteläosassa. Etäisyys Düsseldorfista on noin 110 kilometriä itäkoilliseen. Kaupungin korkein kohta on 581,5 metriä ja matalin 216,5 metriä merenpinnan yläpuolella.
Warstein kuuluu Arnsbergin hallintopiiriin, joka kattaa Nordrhein-Westfalenin keski- ja kaakkoisosat. Soestin piirikunta puolestaan kattaa hallintopiirin koillisosan.
Warsteiniin kuuluu varsinaisen Warsteinin lisäksi Allagen, Belecke, Hirschberg, Mülheim, Sichtigvor, Suttrop ja Waldhausen. Ne olivat itsenäisiä maalaiskuntia vuoteen 1975. Lisäksi kaupunkiin kuuluu, Niederbergheim, joka oli aiemmin osa Allagenia.
Historia.
Ensimmäinen luotettava asiakirjamaininta Warsteinista on vuodelta 1214. Aiemmin kaupunkia pidettiin huomattavasti vanhempana. Keskiaikana Warstein kuului Hansaliittoon. Suuri osa kaupungista paloi 31. joulukuuta 1802, minkä jälkeen sen keskusta siirrettiin Westerjoen varrelle. Warstein liitettiin Preussiin 1816.
Warsteinissa on runsaasti historiallisia ristikkotaloja. Merkittävä kirkkorakennus on keskiaikainen Alte Kirche St. Pankratius und Sebastian. Warsteinin korkeimmalle kohdalle valmistui kesällä 2008 näköalatorni Lörmecke-Turm, jonka korkeus on 35 metriä.
Talous ja liikenne.
Warsteinissa on muun muassa sähköteollisuutta, metallinjalostusta, rakennusteollisuutta ja logistiikka-alan toimijoita. Kaupungissa toimii 1753 perustettu panimo Warsteiner Brauerei Haus Cramer KG, joka valmistaa Warsteiner-olutta.
Moottoritie BAB 44 kulkee Warsteinin pohjoispuolitse ja BAB 46 eteläpuolitse.
Juhana Aunesluoma

Juhana Hannu Aunesluoma (s. 6. heinäkuuta 1967 Helsinki) on suomalainen poliittisen historian professori Helsingin yliopistossa. Hänen tutkimuskohteitaan ovat erityisesti kansainvälinen ja eurooppalainen lähihistoria ja Euroopan turvallisuuden, kaupan ja instituutioiden kehitys toisen maailmansodan jälkeen.
Aunesluoma valmistui ylioppilaaksi Sibelius-lukiosta 1986 ja yhteiskuntatieteiden maisteriksi poliittisesta historiasta Helsingin yliopistosta 1993. Hän väitteli filosofian tohtoriksi historiasta Oxfordin yliopistossa vuonna 1998 väitöskirjalla "Britain, Sweden and the Cold War 1945–1954".
Aunesluoma on aiemmin toiminut Helsingin yliopistossa muun muassa yliopistonlehtorina ja Eurooppa-tutkimuksen keskuksen tutkimusjohtajana. Vuosina 2015–2017 hän oli vierailevana professorina Minnesotan yliopistossa, missä hän opetti Euroopan historiaa. Ennen nimitystään professoriksi Aunesluoma toimi valtiotieteellisen tiedekunnan varadekaanina vuodesta 2018. Aunesluoma on yksi Historioitsijat ilman rajoja -yhdistyksen perustajajäsenistä.
Keväällä 2022 Aunesluoma valittiin Suomalaisen Tiedeakatemian jäseneksi.
Hänen puolisonsa on vuodesta 2023 ollut toimitusjohtaja ja entinen kansanedustaja Sanna Aunesluoma (aik. Lauslahti).